Krisztust következetesen valld meg!

Énekek: 173; 171; 264; 434.

**Köszöntés:** Mert az ő alkotása vagyunk Krisztus Jézusban jó cselekedetekre teremtetve, amelyeket előre elkészített az Isten, hogy azokban járjunk. Azért emlékezzetek meg arról, hogy ti test szerint egykor pogányok voltatok, akiket körülmetéletleneknek neveznek azok, akiket kézzel metéltek körül, hogy ti abban az időben Krisztus nélkül valók voltatok, Izráel közösségéből kirekesztve, és az ígéret szövetségétől idegenek, s reménységetek sem volt, mert Isten nélkül valók voltatok ezen a világon. Most pedig a Krisztus Jézusban ti, akik egykor távol voltatok, közeliekké lettetek a Krisztus vére által. Mert ő a mi békességünk, aki a kettőt eggyé tette, és ledöntötte a válaszfalat, az ellenségeskedést az ő testében. Efézus 2: 10 – 14

„Ne tévelyegjetek, Isten nem csúfoltatik meg; mert amit vet az ember, azt aratándja is. Mert aki vet az ő testének, a testből arat veszedelmet; aki pedig vet a léleknek, a lélekből arat örök életet.” Gal 6: 7-8.

**Bibliaolvasás:** 11Azután így folytatta: „Egy embernek volt két fia. 12A fiatalabb ezt mondta az apjának: Atyám, add ki nekem a vagyon rám eső részét. Erre megosztotta köztük a vagyont. 13Néhány nap múlva a fiatalabb fiú összeszedett mindent, elköltözött egy távoli vidékre, és ott eltékozolta a vagyonát, mert kicsapongó életet folytatott. 14Miután elköltötte mindenét, nagy éhínség támadt azon a vidéken, úgyhogy nélkülözni kezdett. 15Ekkor elment, és elszegődött annak a vidéknek egyik polgárához, aki kiküldte őt a földjeire disznókat legeltetni. 16Ő pedig szívesen jóllakott volna akár azzal az eleséggel is, amit a disznók ettek, de senki sem adott neki.” 17„Ekkor magába szállt és ezt mondta: Az én apámnak hány bérese bővelkedik kenyérben, én pedig itt éhen halok! 18Útra kelek, elmegyek apámhoz, és azt mondom neki: Atyám, vétkeztem az ég ellen és teellened. 19Nem vagyok többé méltó arra, hogy fiadnak nevezzenek, tégy engem olyanná, mint béreseid közül egy. 20És útra kelve el is ment az apjához. Még távol volt, amikor apja meglátta őt, megszánta, elébe futott, nyakába borult, és megcsókolta őt. 21A fiú ekkor így szólt hozzá: Atyám, vétkeztem az ég ellen és te ellened, és nem vagyok méltó arra, hogy fiadnak nevezzenek. 22Az apa viszont ezt mondta szolgáinak: Hozzátok ki hamar a legszebb ruhát, és adjátok reá, húzzatok gyűrűt a kezére, és sarut a lábára! 23Azután hozzátok a hízott borjút, és vágjátok le! Együnk, és vigadjunk, 24mert ez az én fiam meghalt és feltámadott, elveszett és megtaláltatott. És vigadozni kezdtek.”Lk 15: 11-24.

**Alapige:** 2Móz 8: 1; 22-25.

„És monda az Úr Mózesnek: Menj be a fáraóhoz és mondd neki: Azt mondja az Úr: Bocsásd el az én népemet, hogy szolgáljanak nekem. (…) 2Móz 8: 1

És hívatá a fáraó Mózest és Áront és monda: Menjetek, áldozzatok a ti Isteneteknek ezen a földön. Mózes pedig monda: Nincs rendjén, hogy úgy cselekedjünk, hogy mi azt áldozzuk az Úrnak a mi Istenünknek, ami utálatos az Egyiptombeliek előtt: íme, ha azt áldozzuk az ő szemeik előtt, ami az Egyiptombelieknek utálatos, nem köveznek-e meg minket? Háromnapi járó földre megyünk a pusztába és úgy áldozunk a mi Urunknak Istenünknek, amint megmondja nekünk.

És monda a fáraó: Én elbocsátlak titeket, hogy áldozzatok a ti Uratoknak Isteneteknek a pusztában, csak nagyon messze ne távozzatok; (…) 2Móz 8: 25-28.

Szeretet testvéreim! Úgy az alapigében, mint a Biblia olvasás során elhangzott igében benne volt a nagyon messze kifejezés. A tékozló fiú esetében ezt így hallottuk:

* Nem sok nap múlva aztán a kisebbik fiú összeszedvén mindenét, messze vidékre költözék; és ott eltékozlá vagyonát, mivelhogy dobzódva élt. Lk 15: 13.

A Mózes általi kivonulás történetében a fáraó mondja a következőket:

* Én bocsátlak el titeket, hogy áldozzatok a ti Uratoknak Isteneteknek a pusztában, csak nagyon messze ne távozzatok; (…) 2Móz 8: 25-28.

Azt kérdezitek, hogy milyen kapcsolat van e között a két ige között, amit a történelmi időben 1270 év választ el egymástól? A közös pont, ami egyidejűvé teszi ezt a két történetet a mi és az Isten idejével is az, hogy az Isten Egyiptomban raboskodó népe minden tekintetben nagyon távol volt az őt szerető Istenétől, attól az élettől, amit az Ő szeretete szánt neki. Hasonlóképpen a tékozló fiú is, bár egy házban lakott apjával, mégis nagyon távol volt édesatyjától és attól a jóságtól, amit ő szánt a fiának; hasonlóképpen az ő testvérbátyja is. Pál azt mondja, hogy a testi állapotunkkal egyenesen bele születünk ebbe a távoli állapotba, „mivelhogy mindenkor bízunk, és tudjuk, hogy e testben lakván, távol vagyunk az Úrtól. (Mert hitben járunk, nem látásban); Bizodalmunk pedig van, azért inkább szeretnénk kiköltözni e testből, és elköltözni az Úrhoz. Azért igyekezünk is, hogy akár itt lakunk, akár elköltözünk, neki kedvesek legyünk. Mert nekünk mindnyájunknak meg kell jelennünk a Krisztus ítélőszéke előtt, hogy ki-ki megjutalmaztassék aszerint, amiket e testben cselekedett, vagy jót, vagy gonoszt. 2Kor 5: 6 – 10. Akik pedig testben vannak, nem lehetnek kedvesek Isten előtt. De ti nem vagytok testben, hanem lélekben, ha ugyan az Isten Lelke lakik bennetek. Akiben pedig nincs a Krisztus Lelke, az nem az övé. Róm 8: 8.    Mert noha testben élünk, de nem test szerint vitézkedünk. Mert a mi vitézkedésünk fegyverei nem testiek, hanem erősek az Istennek, erősségek lerontására; Lerontván okoskodásokat és minden magaslatot, amely Isten ismerete ellen emeltetett, és foglyul ejtvén minden gondolatot, hogy engedelmeskedjék a Krisztusnak; 2Kor 10: 3 – 5.

Ameddig az Úrtól való távolság állapot kérdése, ugyanakkor az Istenhez való közelség és messzeség első sorban nem hely, hanem hit, bizalom, vonzódás, vágyakozás, akarat, döntés, elköteleződés, nyugalom, békesség, a Jézus által nyolc igében megfogalmazott boldogság (Mt 5: 3 – 11) és szeretet (Máté 5:44 – 48) kérdése.

Továbbá hasonlóság a két történet közt az is, hogy úgy Izrael, mint ahogy a tékozló fiúnak is el kellett szakadniuk attól a *messzeségtől,* amibe így, vagy úgy benne voltak, vagy bele kerültek. Ezt az elszakadást nevezzük megtérésnek. 506 évvel ezelőtt Luther Márton így kezdte a 95 tételét:

* „Térjetek meg!”

A megtérés nem jelent mást, minthogy felismerem, hogy az irány, az út, a cél, amely felé tartok, téves. Rádöbbenek, hogy az állapot, amiben vergődőm, maga a kárhozat. Magamba szállók, mint a tékozló fiú és a leghatározottabban a legjobb döntésemet hozom meg. A 180 fokos irányváltással megfordulok, tehát teljes egészében, sarkon fordulok és az előzőhöz képest ellentétes irányt változtatok.

Izrael az Egyiptomnak nevezett messzeségnek és a bálványimádás távolságának kellett hátat fordítania, arcával pedig a Szabadító Isten felé és az ígéret földje felé fordulva kellett haladnia, közelednie Istenhez. A tékozló fiú messzesége, messze vidéke az, amiről Jézus azt mondja, hogy *kívánta volna a gyomrát megtölteni abból a maradékból, amit amúgy is a disznók kaptak meg, de ezt senki nem tette lehetővé.* Neki tehát gonosz munkaadójának és az által uralt messze vidéknek kellett hátat fordítania, arcával pedig atyja felé és a szeretet otthona felé fordulnia és elindulnia.

Ha viszont valaki most azt gondolja, hogy nagyon egyszerű dolog azt a bizonyos *messze vidéket elhagyni*, aminek sok neve van, olyanok, mint Egyiptom, Babilon, Szodoma, ítéletre fenntartott világ, szenvedély általi megkötözöttség, a halál árnyékának földje (…), téved, mert annak a messze vidéknek, az embernek teljes idegen helynek és állapotnak gonosz zsarnoka, - mint amilyen a történetünk fáraója - nem akar szabadon engedni. Önmaga erejéből tehát senkinek, aki távolvaló nem képes közelvalóvá válnia, mert a testünkön keresztül ős ellenségünk és gonosz fogavtartónk mindent elkövet az Istenhez való közeledésünket megakadályozza. Mindent elkövet, hogy a maga bűvkörében megtarthasson, a saját vonzásának területén, annak gravitációs terében. Úgy játszik velünk, mint cica az egérrel. Úgy nézi végig reménytelen vergődésünket, mint a pók a hálójába gabalyodott lepke haláltusáját. Tébolyodott kacagással, örült nevetéssel adja tudtunkra, hogy kedvtelő örömét leli kétségbeesett menekülésünk minden hiábavaló próbálkozásában.

A tékozló fiú történetének első feléből első hallásra úgy tűnik, hogy ez a „távolság” és „messzeség” elem hiányzik. Ez azonban csak a látszat vagy a helytelen értelmezés miatt lehet így. Bizony Isten minden tékozló fiának meg kellett küzdenie azzal a hatalmas igazsággal, hogy a bűn, melynek zsoldja a halál és a mögötte álló gonosz, amilyen a történetünk egykori fáraója is, nem akar szabaddá tenni és visszaengedni bennünket mennyei Atyánkhoz, a mi igazi otthonunkba és még ott van kinek-kinek saját teste is.

A tékozló fiú a testvérével együtt fizikailag egy fedél alatt éltek atyjukkal, mégis nagyon távol voltak tőle. A kisebb testvért atyjától elszakító, tőle távol tartó, csalóka és halált hozó vágyai nagy messzeségébe röpítették el. Oly vágyak vonzásában sodródott el, amelyek vége az a hatalmas vízesés, amely a halál és a pokol szakadékjába zúdul. Édesapja jól tudta ezt, ezért nevezte elveszettnek és halottnak a fiát. A látszat szerint otthon maradó nagyobb testvérét hasonlóképpen áthídalhatatlan távolság választotta el atyjától, később pedig saját testvérétől is.

Életünkért és üdvösségünkért nekünk mindenképpen ki kell szakadnunk ebből a nálunknál hatalmasabb vonzásból és sodrásból, sürgősen el kell hagynunk a saját Egyiptomunkat, azonnal ki kell szaladnunk saját Babilonunkból[[1]](#footnote-1), sőt a Szodomává és Egyiptommá lett Jeruzsálemünkből[[2]](#footnote-2) is! A kérdés csak az, hogy miképpen tegyük ezt? A következőkben kedves, drága hívő testvéreim, keressünk együtt útmutatást az Isten hozzánk szóló beszédében, mégpedig a sarkon forduláshoz, a teljesen elszakadáshoz, a kivonuláshoz, a Jézus Krisztussal való új élet elkezdéséhez, és a benne való következetes kitartáshoz.

Aki már megtért és újjászületett keresztyénként tudatában van annak, hogy a Szentlélek által neki a Sátánnal szüntelen viaskodása van itt ezen a földön, az tapasztalatból ismeri Luther Mártonnak hitvalló énekét, az énekes könyvünkben a 390 énekét, az nem csak énekli, de tudja is, hogy „*Az ős ellenség Most is üldöz még, Nagy a serege, Csalárdság fegyvere; Nincs ilyen több a földön. 2. Erőnk magában mit sem ér, Mi csakhamar elesnénk; :/: De küzd értünk a hős vezér, Kit Isten rendelt mellénk. Kérdezed: ki az? Jézus Krisztus az, Isten szent Fia, Az ég és föld Ura, Ő a mi diadalmunk*.”

Nincs tehát semmi segítségünk önmgunkban, amivel neki ellene állhatnánk, ezért hívtuk segítségül istentiszteletünk első énekével is az élő Isten Lelkét, mert úgy érzem, hogy itt ebben a közösségben, ebben a városban a szívekben már nyugtalanság érezhető és vágyakozás ébredt azért a kegyelmi állapotért, azért az örökéletért, azért a közösségi életért, ahová testvéreinkkel és szeretteinkkel együtt szeretnénk eljutni.

Olyanok vagyunk, mint a vándormadarak! Szeptember első felében gyülekezni kezdenek a vándormadarak, hogy az adott nap egyeztetett órájában szárnyat bontva fölrepüljenek a hosszú útra. Ilyenkor (bennük és közöttük) nyugtalanság tapasztalható. A hívő ember is, amikor rádöbben arra, hogy kinek a fogságában, rabságában *vergődik*, hogy milyen gyötrő állapot az, amikor a mi ellenségünk nem mond le rólunk, akkor a vándormadár módján nyugtalanságot érez a szívében és arra való ösztönzést, hogy a távoli messzeségbe repüljön. Van-e már benned olyan készülődés a mennyek országába, amilyen készülődéssel a vándormadarak készülnek a telelő helyükre?

Valami hasonló nyugtalanság történt a tékozló fiúval: ***magába szállt[[3]](#footnote-3)***, mert ez a mennyei életbe vezető út első lépése, szárnycsapása! Az a fiú akkor és ott megtalálta magában azt a valóságot, hogy atyjának házában az a sok bérese szabadon, boldogan és örömmel bővölködik kenyérben, én pedig gonosz gazdám kénye-kedvének kiszolgáltatva megkeseredve halok meg éhen! Luk 15: 17.

Figyelemre méltó ennek a kiszolgáltatott éhes tékozlónak a „hon és otthon” képe, mely rendkívül különös, mert a napszámosok, a béresek és a szolgák képében ölt testet, jelenik meg. Ott közöttük akarok az utolsó lenni az atyám házában, ahol valaha az apám irántam való szeretetében, az első voltam. Lehetséges-e ez egyáltalán, hogy a bűnösök között első lévén[[4]](#footnote-4) az utolsó béres legyek az ő házában, ha már maga Pál apostol is utolsónak tartva magát ezt mondta:

* Végül mindenki közül utolsónak, mint egy idétlennek, megjelent nekem is. 1Kor 25: 8. majd így folytatja:
* Mert úgy vélem, hogy az Isten minket, az apostolokat, utolsókul állított, mintegy halálra szántakul: mert látványossága lettünk a világnak, úgy angyaloknak, mint embereknek. Mi bolondok a Krisztusért, ti pedig bölcsek a Krisztusban; mi erőtlenek, ti pedig erősek; ti dicsőségesek, mi pedig gyalázatosak. Mindezideig éhezünk is, szomjúhozunk is, mezítelenkedünk is, bántalmaztatunk is, bujdosunk is. Fáradozunk is, tulajdon kezünkkel munkálkodván; ha szidalommal illettetünk, jót kívánunk; ha háborúságot szenvedünk, békességgel tűrjük; Ha gyaláztatunk, könyörgünk: szinte a világ szemetjévé lettünk, mindeneknek söpredékévé egész mostanig.? 1Kor 4: 9 – 13,

Vajon beérem-e az én mennyei Atyám szolgáinak jutó, rájuk is vetülő jóságával? Megláttam-e már ezt a nyomorúságok és mindenekfelett való jót? Mózes Egyiptom palótájában látta meg, amiről az írás ezt mondja:

„Hit által tiltakozott Mózes, midőn felnövekedett, hogy a fáraó leánya fiának mondják, inkább választván az Isten népével való együttnyomorgást, mint a bűnnek ideig-óráig való gyönyörűségét; Egyiptom kincseinél nagyobb gazdagságnak tartván Krisztus gyalázatát, mert a megjutalmazásra tekintett. Hit által hagyta oda Egyiptomot, nem félvén a király haragjától; mert erős szívű volt, mintha látta volna a láthatatlant.” Zsid 11: 24 – 27.

Ha tehát megláttad ezt a mindenekfelett való jót, akkor azonnal keljek fel és ezt mondjam meg Atyámnak. Mondjam meg tehát Istennek, hogy most én felkelek, hogy ezt véghez vigyem!

Kérdés, hogy mindezt hogyan alkalmazzuk a saját életünkre és állapotunkra? Esetünkben ennek a nyugtalanságnak a neve a mennyei honvágy. Az „Ígéret-földje” számunkra a mennyei, a krisztusi élet, amit Isten Jézus Krisztus által készített nekünk, a világ alapjának letétele előtt. Tudnod és jól kell értened, hogy itt és most arról a Krisztusról van szó, aki a szolgák szolgája és a legutolsó béres képében áll előttünk, akiről Pál apostol ezt mondja:

Ne nézze és keresse ki-ki csak a maga hasznát, egyiktek se tartsa csak a maga érdekét szem előtt, senki se tartsa szemét csak azon, ami az övé, hanem mindenki a másokét is! Az az indulat legyen ugyanis bennetek, mely volt a Krisztus Jézusban is, aki mikor Isten alakjában volt, Istennel való egyenlőségét nem tartotta zsákmánynak, hanem kifosztotta önmagát, úgyhogy szolgai formát vévén, emberek hasonlóságába jutott, és mikor külső megjelenésre embernek találtatott, megalázta magát, ***engedelmes lévén*** halálig, mégpedig ***a kereszthalálig***. Ezért az Isten is felmagasztalta őt, és ajándékozott neki oly nevet, mely minden névnek felette van; hogy a Jézus nevére minden térd meghajoljon, mennyeieké, földieké és föld alatt valóké, és minden nyelv vallja, hogy Jézus Krisztus az Úr az Atya Isten dicsőségére. Filippi 2: 4 – 11.

Megtérésünk iránya tehát először nem fölfelé, hanem a lehető legmélyebre vezet, ami nem más, mint az önmagát megüresítő Isten Fia, a szolga és béres alakját, formáját magára öltő megfeszített Krisztus és az ő kereszthalálig való engedelmessége. Amikor tehát ezt mondja a tékozló, hogy *„nem vagyok már méltó arra, hogy fiadnak nevezz; tégy engem béreseid közül eggyé!”* akkor tulajdonképpen a megfeszített Krisztussal való azonosulást kéri! Lk 15: 19.

Van-e már benned ilyen elszántság, amilyennel a tékozló fiú készült visszamenni szerető atyjához, egészen pontosan a béreseit szerető atyjához?

Náluk, a madaraknál ez a vágyakozás beléjük van programozva, az embernél egy kicsit más a helyzet. Míg a vándormadaraknál az elköltözés teljesen természetes, addig ez az Istenhez való elvágyódás az embernél a bűneset következtében felfoghatatlan és természetellenes dologgá lett. Nincs semmi természetellenesebb a megfeszített Krisztussal való azonosulásunknál! Ezért gúnyolódnak sokan a megtéréssel, még azok is, akik látványos megtérésekkel dicsekednek! Mond, mi a látványosság abban, hogy halára adod magad a Krisztus halálába, az Istennek mindhalálig való engedelemességbe? Hogyan lehet ennek az együtt-meghalásnak a marketingjét felépíteni, vonzó és jó bulivá változtatni, mediatizálni, „vásárlási” akciókkal és árzuhanásokkal jól eladni, kívánatossá és megszerezhetővé tenni? Olybá tűnik, hogy az iszlám ezt a kérdést a terrorista öngyilkosmerénylőivel megoldotta, hisz olyan mártíroknak nevezi őket, akik a muszlin menyországban kiváltságos helyre pályáznak.

Azt is mondják, hogy az ember az önmaga által szabadnak nyilvánított akaratával, ha akar, megy vagy fut, ha nem, akkor marad. Ilyen egyszerű volna? Aki akar, Egyiptomból, Szodomából vagy Babilonból Krisztushoz szalad, aki nem akar, az marad Szodomában, a kárhozat halálába? Valóban ennyire egyszerű lenne?

Jézus Krisztus eljövetelével, az Isten váltsága miatt valóban ennyire egyszerű, csakhogy ez az út számunkra felfoghatatlan mélységen vezet keresztül, melynek leküzdéséhez kevesek, sőt semmik vagyunk! Csakis a Jézus Krisztus érdeméért foglalhatjuk el a hit által a megfeszített Krisztusban elkészített halálunkat és feltámadásunkat, a földi történetünket és a mennyekben nekünk elkészített helyünket! Akarod-e ezt? Vágyakozol-e az élő Istennek ebbe a tűzben lángoló közelségébe, az Atya Istennel való közösségbe a Fiú és szentlélek által?

Áldott az Isten, ha az evangélium hallatán már felgerjedt benned is ez a vágy, éppen ezért megállsz az ezerféle jóval kecsegtető rossz úton, magadba szállsz, kimondod az egyetlen igazságot hangos szóval, majd fölegyenesedsz, sarkon fordulsz és elindulsz a Isten atyai házába, hasonlóan ahhoz, ahogy ezt a tékozló fiú is tette.

Emlékeztetlek, hogy a tékozló fiúban sem volt meg mindig az atyja iránti vágy, az a bizonyos honvágy, sőt míg fizikailag apja otthonában a közelében volt, belül a szívében már régen a messze távoli idegenség vonzásában vergődött. Egy nap őszintés és egyenesen színt vallva törésre vitte a dolgot. Megemberelte magát, elkérte a vagyonból a neki járó részt és még egy pár napi tétovázás után világgá ment; belevetette magát az önmaga kipróbálásába.

Ő tehát az atyja otthonába való ellenállhatatlan visszavágyódást akkor kapta meg, amikor javában learatta azt, amit érzéki testén keresztül elvetett, és miatta már a legmélyebb gyalázatban szenvedett, kétségbeesetten és kilátástalanul.

Ő, a saját bőrén tapasztalta meg e világ polgárának vendégszeretetét, ugyanis a disznói őrzőjévé tette. Sanyarú sorsot szánt neki. Megfosztotta őt minden értelemben érthető emberségétől, az alapvető emberi szükségletektől is, testében-lelkében, fizikai és szellemi állapotában egyaránt éheztette és szüntelenül gyötörte, kínozta. Látod-e már ennek pokolbeli gazdának mai arcát, aki emberségedből még a nemi azonosságot és elveszi?

Hallottuk, hogy Mózes ugyanezt, mármint az elveszett állapot felismerését az ő test szerinti kényeztetésének csúcsán, a fáraó udvarában élte át. Ő nevelőapja, a fáraó ellen lázadt fel úgy, ahogy a tékozló fiú saját édesapja ellen. Nevelőapja házában mindene megvolt, amit csak szem és száj kívánhat, ő mégis felismerte Egyiptom mulandó csillogásában az ördög moslékját, amitől undorodott az ő igaz lelke. Hogy lehetséges ez? Csak úgy, hogy neki is megjelent az Isten Bérese, az addig láthatatlan (Zsidók 11: 27) Krisztus, ahogy egykoron a keresztyéneket öldökléstől lihegve üldöző Saulnak is. Egyedül a Krisztus világossága és dicsősége változtatja Egyiptom és Szodoma luxusát., a jeruzsálemi főpapok felhatalmozó levelét[[5]](#footnote-5) a disznók mezejévé és moslékos vályújává, mert Ő hozzá képest valóban az is. Pál mondja: „kár és szemét”[[6]](#footnote-6); azaz hogy moslék!

Pál azt is mondja, hogy ezt minden nap újból és újból hangos szóval megvallja, mert különben a kísértő képes ezt a szemetet olybá feltüntetni, mintha az volna az éltető kenyér.

Testvérem, most ennek a példázatbeli fiúnak állapotába helyezkedve, ezen a ponton álljunk meg egy kicsit! Ő akkor vacillált, amikor a szülői otthonát készült elhagyni, mert amikor az emberségétől is megfosztva, a disznók vályúja mellett korgó gyomorral úgy mond megvilágosodott, - hisszük, hogy a kegyelem csodája által, - akkor tiszta, egyenes, egyértelmű, határozott döntést hozott. Akkor és ott nem várakozott vacillálva még pár napig, hanem tisztán látta az egyetlen utat, a haza felé vezető utat! Akkor egy szempillantásig sem habozott, mert mindennél jobban tudta, hogy egyedül az a hazatérés az egyetlen lehetősége, amit magába szállva már megfogalmazott!

Miért nem volt képes erre az édesapja mellett, az otthon oltalmában? A *„Fiam, te mindenkor én velem vagy, és mindenem a tiéd!”[[7]](#footnote-7)* állapot miért nélkülözi a bűn és halál mélységeinek ismeretét és tudását? Miért teszi lehetetlenné az Atyával való együtt örvendezést, sőt miért gerjeszti fel az Atya ellen táplált alaptalan haragot? Miért lesz az irigység, a testvért kirekesztő gyűlölet és harag táptalajává? Miért teszi újból és újból lehetővé a szorongást és a már említett, *„menjek vagy maradjak”*, engedelmeskedjem vagy lázadjak ellene vacillálást?

A kinyilatkoztatott hit és igazság szerint mi valamennyien eleve e világ gonosz disznótartó gazdájának gravitációs mezejére születtünk, Egyiptom rabszolgaságába, Szodoma moslékos vályújának közelébe, a testünkkel annak a bizonyos póknak a hálójába. Úgy vergődünk e világ hálójában, aminek része a saját érzéki testünk is, mint a kis bogár a pókhálóban, míg a pók vacsorája nem lesz belőle. És mit teszünk a biztos halálnak ebben az állapotában? Vacillálunk? Mikor tesszük ezt? Amikor nem hiszünk Istennek, de elhisszük a kezdettől fogva hazugnak és embergyilkosnak az összes hazugságát, aki addig traktál hazugságaival, míg vacsoramenüjére nem kerülünk. Ezért, amikor az irgalmas Isten szabadító-kegyelmének örömhírét halljuk, kételyek szállnak meg és vacillálunk, ahelyett hogy azonnal Krisztushoz indulnánk.

Sőt az Isten előtt állva érezzük, hogy hatalmának szava és igéje minden pontján lazítva, szakítva megrázza e világ bennünket fogva tartó hálóját, és talán jól értjük azt is, hogy ez az utolsó óra, és a lehető legalkalmasabb idő, amikor egyszer és mindenkorra ki kellene szabadulnunk az Ige által feloldott hálóból, az ördög rabságából. Erre mit teszünk? Elkezdünk filozofálni arról, hogy ezen az úgy nevezett „pókhálón” túl nincs is más világ, ahova mehetnék, a Krisztussal való azonosulásunk útja pedig járhatatlan.

Csakhogy ez a tétovázás valójában nem az akarata ellenére fogvatartott rab hangja, nem a kivégzésére váró rab szándéka és akarata. Ellenkezőleg, ez csakis a gyilkos fogva-tartójának hangja, szándéka és akarata, aki ellene szegül a mennyei Atya Isten üdvözítő akaratával, Isten ugyanis „azt akarja, hogy minden ember üdvözüljön és az igazság ismeretére eljusson!”[[8]](#footnote-8)

* Hogy lehetséges az, hogy nem azt gondolod jónak és tartod igaznak, amit az Isten?
* Miért van bennem az Isten üdvözítő akaratával szembehelyezkedő más akaratom, akkor, amikor már mindennél nyilvánvalóbb, hogy azonnal és folyamatosan üdvözítésre szorultam?
* Miért van az, hogy nem azt gondolom, nem azt érzem, nem azt akarom, és nem azt cselekszem, amit valójában üdvösségre szorultként a megújult elmémmel akarok, s akarnom kellene, hanem az engem meggyilkolónak az akaratát visszhangzom éspedig kétféleképpen is? Bizony! A sátáni ördög azon a nagy és magas hegyen nemcsak e föld minden országát, azok hatalmát és dicsőségét kínálja fel egy szempillantásban, hanem azt a halált is, aki az ő szövetségese. Nemcsak azt mondja, hogy „neked adom a földkerekség minden hatalmát és dicsőségét; mert nekem adatott, és annak adom, akinek akarom (Luk 4:5 - 6); hanem ezt is mondja: „átkozd meg az Isten és halj meg” (Jób 2:9) az általam felkínált drog, alkohol és egyéb kábulatok kegyes halálával, de előtte még áruld el, add el nekem a testvéreidet és bajtársaidat[[9]](#footnote-9), hogy cserébe véget vessek a kínzásodnak; mert úgymond a te megkínzásod is nekem adatott!
* Hogy lehetséges az, hogy nem azt mondod jónak és tartod igaznak, amit az Isten? Tudod-e már erre meghasadt állapotra és belőle fakadó kérdésre a választ! És, ha nem tudod, akkor érzed- e már legalább valahol magadban ezt a most megfogalmazott valóságot?

Valaki azt mondta, hogy azért választom a gonosz szolgaságát, mert addig is békén hagy (…)! Hát bölcs választás-e ez, aminek a biztos halál a vége és a kárhozat? Bizony nem! Helyette hívjuk segítségül Jézus Krisztus szent nevét és kérjük, hogy Ő legyen a mi ember feletti erőnk a járhatatlan úton!

A minden igazságra elvezető Szentlélek a legősibb emberi tapasztalat ősi történetén keresztül elmondja, hogy miként jut el az ember oda, hogy a saját hangjának, sőt a saját akaratának higgye és érezze az őt meggyilkoló ellenségének a hangját és akaratát.

Mózes mondta el ezt az Éden kerti történetet. Igen, az a Mózes, aki farkasszemet nézett a fáraóval, ellen szegült az összes alkudozásának, és hajthatatlanul követelte, hogy engedje szabadon az Isten népét. A bűnesetkor, ahogyan ma is, kígyóként ment a kísértő az asszonyhoz és ezt kérdezte tőle:

* Csakugyan azt mondta Isten, hogy a kertnek egyetlen fájáról sem ehettek? De az asszony erre ezt válaszolta:
* A kert fáinak gyümölcsiből ehetünk, de annak a fának gyümölcséből, mely a kertnek közepette van, azt mondta Isten, hogy abból ne egyetek, és itt kitoldotta azzal, hogy azt meg se illessétek, hogy meg ne halljatok. A kígyó erre ezt válaszolta az asszonynak:
* Bizony nem haltok meg; hanem tudja az Isten, hogy amely napon esztek abból, megnyilatkozik a ti szemetek, és olyanok lesztek, mint az Isten: jónak és rossznak tudói. 1Mózes 3: 1-5.

Mi is történt ott? Kezdetben az ember jól hallotta, amit az Isten mondott:

* „Ne egyél arról a fáról, mert meghalsz!” Azt is jól hallotta, amit a kísértő mondott:
* -„Nem haltok meg!” Milyen különös, hogy kezdetben ez az ember még ki is javította a Kísértőt abban, amit mondott:
* Csakugyan azt mondta az Isten, hogy a kertnek egyetlen fájáról sem ehettek? –szólt az ördög.
* Nem!- válaszolta az ember. Isten azt mondta, hogy minden fáról ehetünk, csak egyről nem!

Mi történt, hogy egy adott ponton ezt az igazságot a hamisságtól megkülönböztetni képes ember elkezdte azt mondani és azt tenni, amit az ő meggyilkolója akart? Mi ez az átkozott valóság csere? Hogy és hol veszítette el az ember ezt az eredendően következetes, logikus, egyenes gondolkodását és magatartását?

Az Édenben az ember abban bukott el, hogy az Isten szavával szemben előnybe részesítette az Ördögét, lemondott az Isten Igéjéről a sátáni kígyó, az ős sárkány javára.

Mond, nem pontosan ez történik ma is? Európa lemondott a keresztyénségéről az iszlám javára. Lemondott a férfinak és nőnek teremtett krisztusi emberről az antikrisztusi torznak, a bűn embere és a veszedelem fia javára. Ezen a lázadó, hitetlen Istengyűlölő és őt megátkozó lemondáson fordult meg akkor is és most is minden! Az ember hangos szóval, menny és föld színe előtt nem jelentette ki, hogy egyedül az Isten igaz, aki nem hazudik. Nem is hazudhat, mert Isten nem ember, hogy hazudna.[[10]](#footnote-10) Az ember viszont a sorrendet felcserélte, mégpedig azzal, hogy elkezdett hinni annak, aki valóban hazudik, kezdettől fogva mindig és mindvégig csak hazudik, akkor is, amikor kérdez!

* „Csakugyan azt mondta Isten, hogy a kertnek egyetlen fájáról sem ehettek?” 1Mózes 3: 1.

Nem hiszek az Úrnak, és nem bízom az egy igaz Istenben, ha a második helyre teszem Őt! Isten számára az ezüstérem az utolsó hely! A Biblia az Isten beszéde. Ha szeretem Istent, akkor elsőnek és mindenekfelett az Ő igéjére hallgatok! De ha azt mondom, hogy Biblia egy a sok könyves vallás iratai közt, és mint emberi alkotás csak annyira igaz és annyira mese, mint a többi, akkor az Isten igazságát ezzel hazugsággá változtattam. Ha Isten nem legelöl van, akkor mindent és bármit csinálhatok, - imádkozhatok, templomba járhatok, - akkor is mindent az Úr mögé tettem, Őt pedig minden mögé!

Sorsunk ma is, most is a hazugság és az igazság igéje, beszéde befogadásán, illetve elutasításán múlik! Törvény, hogy a kezdettől foga hazug és embergyilkos soha nem változik, ami a hazugságot és gyilkos szándékát illeti; ő tehát mindvégig következetes marad a hazugságban, és soha nem adja fel, az embergyilkolás, a porrá és hamuvá tett ember a kenyere (1Móz 3:14). Ő a gonosz és az is marad, bárminek is látszódjék.

Viszont, amíg Krisztus erejével és hitével te magad is mindaddig pontosan ilyen következetesen megmaradsz az igazságban, az Úr iránti hűségben, semmit nem tehet ellened, vagy ellenünk. Mit mondott Jézus a kísértőnek valahányszor csak megkörnyékezte? Távozz tőlem Sátán! Meg van írva (…)!” Jézus mindig az Isten megírt szavához ragaszkodott, nem kötött alkut vele, kiegyezést, kompromisszumot soha semmiben. Pál apostol mondja:

* Mi kompromisszuma, azaz egyezése van Krisztusnak Béliállal? Mi köze hívőnek hitetlenhez? 2Kor 6:15 Vagy mi egyezése Isten templomának bálványokkal? Mert ti az élő Istennek temploma vagytok, amint az Isten mondotta: Lakozom bennük és közöttük járok; és leszek nekik Istenük, és ők én népem lesznek. 2Kor 6:16. Ne legyetek hitetlenekkel felemás igában; mert mi szövetsége van igazságnak és hamisságnak, vagy mi közössége a világosságnak a sötétséggel? 2Kor 6:14

Annak okáért menjetek ki közülük, és szakadjatok el, azt mondja az Úr, és tisztátalant ne illessetek; és én magamhoz fogadlak titeket, és leszek nektek Atyátok, és ti lesztek fiaimmá, és leányaimmá, azt mondja a mindenható Úr. 2Kor 6:17-18.

Ellene állni az ördögnek ebben az összefüggésben azt is jelenti, hogy következetesen és hűségesen mindig és mindvégig az Isten Igéjét részesíted előnybe, helyezed az első helyre Jézus Krisztussal együtt! Így szakadsz el a kísértő behálózó alkudozásaitól, így határolódsz el minden hamis evangéliumától, és így hagyod el azt a bizonyos disznók mezejét, melynek közepén a moslékos vályú áll.

Ellenkező esetben, mihelyst elkezdjük elhinni az ördögnek akár csak az egyik legártatlanabb igazságnak tűnő hazugságát is, a gonosz a maga hatalmába kerít, valóságosan behálóz és így vesz erőt felettünk, hogy elpusztítson!

A világosság angyalának magát átváltoztató mai gonosz, vagy hazugság atyja, menekültet színlelve a keresztyéni irgalmasságra hivatkozva, az Isten fegyverrel ölő pusztítójaként[[11]](#footnote-11) követeli be magát az örökségünkbe. Mihelyt keblünkre melengette magát ez a kígyó, jó alaposan belénk mar. Kábultan, lassan haldokolva, rettegések közt még halljuk, amint úton útfélen éktelen hangú hangosbemondóval és kalasnyikovval a kezében azt kiáltja, hogy Allah irgalmas, majd veszi a kést és levágja a hitvalló keresztyén vértanú fejét.

Imamalomként azt is szajkózza, hogy Allah az isten és Muhammad az ő prófétája. Tény azonban az, hogy amikor ez a mondtat a legelső alkalommal elhangzott ezen a világon, hatszáz évvel előtte már nyilvánvalóvá tette az egy igaz Isten, hogy a halottak közül feltámadt Jézus Krisztus az egyetlenegy igaz próféta. Isten egyedül és kizárólagosan az a mennyei Atya, aki váltságunkra és üdvösségünkre, a szűztől született egyszülött Fiát adta, akit első zsengeként támasztott fel a halottak közül, és emeltetett az Isten dicsőségének jobbjára. Ő, az egy Igaz Isten mondta azt, hogy Ő Ábrahámnak, Izsáknak és Jákobnak Istene, de azt nem, hogy Izmael Istene is volna, mert ez csak és kizárólag Krisztus által lehetséges. Szentlélekisten határozottan tagadja, hogy Jézus Krisztus Atyja, aki Ábrahám, Izsák és Jákob Istene, az Izmael Istene is volna! Így érvel:

* Mert meg van írva, hogy Ábrahámnak két fia volt: az egyik a rabszolganőtől, a másik a szabadtól. De a rabszolganőtől való csak test szerint született, a szabadtól való viszont az ígéret által. Ezeket átvitt értelemben kell venni, mert ezek az asszonyok két szövetséget jelentenek. Az egyik a sínai-hegyi szövetség, amely szolgaságra szül: ez Hágár. Mert Hágár a Sínai-hegy Arábiában - megfelel a mostani Jeruzsálemnek -, amely szolgaságban van fiaival együtt. De a mennyei Jeruzsálem szabad: ez a mi anyánk. Mert meg van írva: „Ujjongj, te meddő, aki nem szültél, vigadj és örvendj, aki nem vajúdtál, mert több a gyermeke az elhagyottnak, mint a férjes asszonynak.” Ti pedig, testvéreim, Izsák módjára az ígéret gyermekei vagytok. De amint akkor a test szerint született üldözte a Lélek szerintit, úgy van ez most is. De mit mond az Írás? „Űzd el a rabszolganőt és a fiát, mert nem örökölhet együtt a rabszolganő fia a szabad asszony fiával.” Ezért tehát testvéreim: mi nem a rabszolganő, hanem a szabad asszony gyermekei vagyunk. Jézus azt is mondta, hogy aki ilyen módon utána jön, az hamis próféta, báránybőrbe bújt farkas, aki az Isten nyája lemészárlását tűzte ki célul. Galata 4: 22-31.

Legyen füled hát és halld az Úr szavát!

* Hágár a Sínai-hegy Arábiában, (…) szolgaságra szül: ez Hágár, kinek test szerinti szülöttje Izmael, jelképesen minden csupán test szerint megszültek atyja, és amint akkor a test szerint született üldözte a Lélek szerintit, úgy van ez most is. De mit mond az Írás?
* „Űzd el a rabszolganőt és a fiát, mert nem örökölhet együtt a rabszolganő fia a szabad asszony fiával.”

A hazugság atyja, az ördög a csupán testi, érzéki emberrel szövetkezve úgy üldözi a lelki embert és Szentlelket, hogy mindent tagad, vagy hazugsággá változtat, amit mi az anyaszentegyház egyetemes hitvallásával hiszünk és vallunk. Tagadja Szentlélekistent is, aki az Atya és a Fiú Lelke és adatott nekünk, hogy általa Istent Atyánknak hívjuk. Mindennél határozottabban viszont azt tagadja, hogy Jézus a Krisztus, a várva-várt Messiás, aki feltámadt a halottak közül, aki megdicsőült az Istennek jobbján és hamarosan eljön ítélni élőket és holtakat. János apostol erről ezt mondja:

* „Fiacskáim, itt az utolsó óra; és amint hallottátok, hogy az Antikrisztus eljő, így most sok antikrisztus támadt; ahonnan tudjuk, hogy itt az utolsó óra. Közülünk váltak ki, de nem voltak közülünk valók; mert ha közülünk valók lettek volna, velünk maradtak volna; de hogy nyilvánvalóvá legyen felőlük, hogy nem mindnyájan közülünk valók. És nektek kenetetek van a Szenttől, és mindent tudtok. Nem azért írtam nektek, mivel nem ismeritek az igazságot, hanem mivel ismeritek azt, és mivel semmi sincsen az igazságból, ami hazugság. Ki a hazug, ha nem az, aki tagadja, hogy a Jézus a Krisztus?[[12]](#footnote-12) Ez az antikrisztus, aki tagadja az Atyát és a Fiút. Senkiben nincs meg az Atya, aki tagadja a Fiút. Aki vallást tesz a Fiúról, abban az Atya is megvan. 1Ján 2:18-23. „És valamely lélek nem vallja Jézust testben megjelent Krisztusnak, nincsen az Istentől: és ez az Antikrisztus [lelke], amelyről hallottátok, hogy eljő; és most e világban van már.

Ti az Istentől vagytok fiacskáim, és legyőztétek azokat; mert nagyobb az, aki bennetek van, mint az, aki e világban van. Azok a világból valók; azért a világ szerint beszélnek, és a világ hallgat rájuk. Mi az Istentől vagyunk: aki ismeri az Istent, hallgat reánk, aki nincsen az Istentől, nem hallgat reánk. Erről ismerjük meg az igazságnak lelkét és a tévelygésnek lelkét. 1Ján 4:3-6.

Megismétlem! A tévelygés lelkétől megszállt tömegek következetesek a maguk tévelygéseihez, sőt elszánt fanatizmussal ragaszkodnak a hazugsághoz, mintha az volna az igazság. Szemrebbenés nélkül, semmilyen lelkiismeret furdalás nélkül készek gyilkolni az általuk igaznak tartott hazugság és „békés vallás” nevében, azzal a meggyőződéssel, hogy ők emberáldozati gyilkosságaikkal a legszentebb istentiszteletet gyakorolják!

Gyümölcsét tekintve ez a sátán zsinagógája[[13]](#footnote-13), tehát sátánizmus, azaz ördögimádat! Ezt neked tudnod kell! Az ősi kígyó ma ebben a formában mutatkozik meg, és mindent elkövet, hogy te eldobd a kereszt által üdvözítő Krisztust, de ő magasra emelhesse a félholdban csúszva mászó kígyót, a maga egyértelmű jelét és bélyegét! Valld meg keresztyén hitedet elszántan és következetesen, ha meg kell is halnod érte! Engedd, hogy meghalj ezzel a hittel, hogy Krisztus tartson meg! Akinek van füle, halja, mit mond a Lélek a gyülekezetnek!

Szentlélek Pál apostol által tárja fel eredendő tragikus megkötözöttségünket egy másik tényét, azt tudni illik, hogy érzéki testem, mely a működését tekintve valójában olyan, mint egy érzéki háló, kiszolgáltatott a bűn törvényének.[[14]](#footnote-14) Mindaz, ami a hálón és annak határán belül van, az létezik, de ha bármi azon kívül van, azt fel nem foghatja, az olyan, mintha nem is létezne. Érzéki ember, más néven ó-ember ugyanis nem foghatja meg az Isten Lelkének dolgait: mert bolondságok neki; meg sem értheti, mivelhogy lelkiképpen ítéltetnek meg. A lelki ember, más néven új-ember azonban mindent megítél, de ő senkitől sem ítéltetik meg. 1Kor 2:14-15. Létezik tehát a lelki test, ami működését tekintve szintén olyan, mint egy háló, de minőségében az elsőhöz képest egy teljesen más, magasabb rendű dimenzió, ahonnan tisztán látható a nálánál alacsonyabb rendű érzéki háló. Isten Krisztus által tett bennünket lelki emberekké! A lelki ember mindent megítél, de ő senkitől sem ítéltetik meg. 1Kor 2: 15. Ragaszkodjunk hozzá!

Kettős állapotunknak ezt az igazságát egy hasonlat talán megfoghatóbbá teszi a számunkra. Az újabb számítógépek felépítése lehetővé teszi, hogy egy hardveren két rendszervezérlő alapprogram is működjen. A legismertebb a windows, de ott van például a linux is. Nevezzük el hasonlatunkban ezt utóbbit az új, lelki embernek, a windows pedig legyen a régi érzéki embernek. A linuxra az jellemző, hogy nem lesz vírusos, vagy férges. A windows, amennyiben nincs egy nagyon jó féreg és vírusirtója, nagyon hamar vírusos lesz és összeomlik a rendszer. Van olyan vírus, ami magát a hardvert, azaz a kézzel fogható számítógépet rontja el, teszi teljesen használhatatlanná. Ez a hasonlat az igei igazságnak egy kis szeleltét teszi érthetővé a számunkra, az ó és új ember együtt-létezését és egymáshoz való viszonyát. Ha fizikai, biológiai létünk az új (linux) program alatt fut, nincs ellene való vírus! De még fut a régi operációs rendszer is, és ha Rendszergazdaként annak adunk elsőséget, akkor az bizony magába szedi az összes pusztító vírust. Isten az ó-embert megítélte és halálra szánta. Tegyük mi is azt! Pál apostol tehát az ó-mber és új ember viszonyáról sok más közt a következőt is tanítja:

* a bűn, hogy meglátszódjék bűn mivolta, a jó által hoz rám halált, így a bűn fokozott mértékben lesz bűnné a parancsolat által. Tudjuk ugyanis, hogy a törvény lelki, én pedig testi vagyok: ki vagyok szolgáltatva a bűnnek. Hiszen amit teszek, azt nem is értem, mert nem azt cselekszem, amit akarok, hanem azt teszem, amit gyűlölők. Ha pedig azt cselekszem, amit nem akarok, akkor elismerem a törvényről, hogy jó. Akkor pedig már nem is én teszem azt, hanem a bennem lakó bűn. Mert tudom, hogy énbennem, vagyis a testemben nem lakik jó, minthogy arra, hogy akarjam a jót, van lehetőségem, de arra, hogy megtegyem, nincs. Hiszen nem azt teszem, amit akarok: a jót, hanem azt cselekszem, amit nem akarok: a rosszat. Ha pedig azt teszem, amit nem akarok, akkor már nem én teszem, hanem a bennem lakó bűn. Azt a törvényt találom tehát magamban, hogy - miközben a jót akarom tenni - csak a rosszat tudom cselekedni. Mert gyönyörködöm az Isten törvényében a belső ember szerint, de tagjaimban egy másik törvényt látok, amely harcol az értelmem törvénye ellen, és foglyul ejt a bűn tagjaimban lévő törvényével. Én nyomorult ember! Ki szabadít meg ebből a halálra ítélt testből? Hála az Istennek, a mi Urunk Jézus Krisztus! Róma 7: 13-25a.

Testvéreim! Ébresztő! Az érzéki test az a bizonyos „pók-háló”, „régi windows program”, ami által gyilkos ellenségem állandóan befolyásol, hogy minden áron az ő halálba vezető fogságába, a maga kárhozatba vivő bűvkörébe tarthasson! Hogy énekeltük?

* ***„Adál ellenség töriben, Kik hevederrel tagjainkat Megkötözék nagy erősen.”*** (66. Zsoltár ének 5. vers)

Ez az érzéki háló még ideig-óráig van, de már a múlté. Az Isten megítélte, halálra szánta, és Krisztusban egy újjal ajándékozott meg bennünket a következő paranccsal együtt:

* „Öldököljétek meg azért a ti földi tagjaitokat, paráznaságot, tisztátalanságot, bujaságot, gonosz kívánságot és a fösvénységet, ami bálványimádás; Melyek miatt jő az Isten haragja az engedetlenség fiaira; Melyekben ti is jártatok régenten, mikor éltetek azokban. Most pedig vessétek el magatoktól ti is mindazokat; haragot, fölgerjedést, gonoszságot és szátokból a káromkodást és gyalázatos beszédet. **Ne hazudjatok** egymás ellen, mivelhogy levetkeztétek amaz ó embert, az ő cselekedeteivel együtt. És felöltöztétek amaz új [embert], melynek újulása van Annak ábrázatja szerint való ismeretre, aki teremtette azt.” Kol 3:5-10.

A 266. ének második verse így kezdődik!

* Dicsért világom, Alkotód hatalmát, mindenekfelett uralmát!”

Ez az énekszöveg is csakis az új, szellemi, pneumatikus ember állapotából értendő, aki felette áll az érzéki emberünknek, annak minden dimenziójában. Van tehát egy új világom, ami felette áll a réginek és az időnek egy adott pontját teljesen átveszi a réginek a helyét. Az örökre elmúlik, de az új, örökre megmarad! Ez az Isten igazsága!

A „ne hazudjatok” arra is vonatkozik, hogy ne hazudj magadnak, se embernek, sem pedig az Istennek. A „ne hazudjatok” azt jelenti, hogy ne hazudtold meg Istent, ne hazudd, hogy valami más volna az Isten igazsága! Nem hazudni azt jelenti, hogy nem engedem, hogy bárki hazudjon nekem, hazuggá tegye előttem az Istent, vagy bármely mesterkedéssel hazugságba keverjen!

Pál apostol tanításából jól látszik, hogy ó emberünk, érzéki emberünk lényegében hazugságokba gyökerező és a hazugság alapján fenntartott a lehető legrosszabb, legkárosabb és legveszélyesebb gondolkodás és egyben vágyvilág, aminek ellenkezője az Isten igazságának kősziklájára épülő megújult gondolkodás, görögül metanója, megújult gondolkodás, azaz a megtérés. Ez az érzéki háló tehát nem a barátom, nem az otthonom, sőt ellenkezőleg, ez az a bizonyos messze idegenség, az a bizonyos disznók mezeje és bűzös vályúja. A megoldás az, hogy leszámolsz vele! De ez nem elég, használnod kell amaz újat!

Ki ne vágyakozna egy tágasabb, szebb, boldogabb, vagy tisztább és illatosabb világ iránt? Ki ne szeretne az Isten országában a mennyei ember méltóságában élni ma, itt és most? Van-e ilyen?

Ha van, akkor vegye magának azt a bátorságot, hogy alaposan megvizsgálja minden bűnbe maradásának az okát, indítékát. Kinek a gondolata és akarata érvényesül, amikor a bűn moslékát csámcsogja? Hogy van az, hogy még a disznó is sírva visít, amikor moslékon tartója végül levágja, de addig a moslék mégiscsak ízlik?

Milyen átkozott alkuban fonódik egybe a moslékzabáló és gonosz tartójának akarata?

A minden igazságot leleplező és felszínre hozó Szentlélekisten a mennyekben, a földön és a föld alatt egyértelműen hirdeti, hogy a bűn fogságában két akarat van. Az egyik a kígyóé, aki a bűn és az érzéki test által akar fogva tartani, de van egy másik akarat, az Isten legkülönb teremtményének, a krisztusi embernek akarata. Míg az előbbinek a kenyere a hazugság, amaz utóbbinak eledele az Isten Igéje! Nos, pontosan erről az Ige által erőre kapó saját akaratodról van szó, Isten pedig most ezt a te saját akaratodat keresi, szólítja, hívja szüntelenül, az Éden kerti bűneset óta folyamatosan.

* Mit akarsz, hogy cselekedjem e fogva tartott akaratoddal és állapotoddal? Sőt ennél radikálisabb az Úr Igéje!
* Bocsásd el az Én elsőszülöttemet, – mondja az Úr!

Isten, aki mennyei Atya azért parancsolja ezt, mert Krisztus Jézusban elválasztotta az igazságot a hazugságtól, a sötétség akaratát a világosság akaratától, az élet akaratát a halál akaratától, az ördög akaratát a mindenkori krisztusi ember akaratától! Mennyei Atyánk nekünk adta egyszülött Fia akaratát! Minden igéje Istennek, ennek az új embernek szól! Az új ember eledele az Isten igéje.

Halld! Az ember Fia Jézus Krisztus nekünk adta a saját akaratát, amivel örök győzelmet aratott az ördög minden akaratán és egyben magán az ördög felett is! Most tehát a Napnál világosabbá teszi a számodra azt, hogy van saját Krisztus által megszabadított akaratod, ami nem azonos az embergyilkos ördögével, mert a Krisztus akaratával azonos, és csak abban az esetben lesz akaratod azonos az ördögével, ha te itt és most elfogadod aljas moslék szagú alkuját és mindent, amit az Isten számodra elkészített feladva, lemondasz az ő javára!

Ezek után megkérdezem, hogy van-e sürgető lelki szükségünk a bűn és kárhozatos halálból való kivonulásra? Ez a kérdés az, amit fel kell tennünk mindnyájan a reformáció 506 jubileumi évében is, Európa alattomos, de annál erőszakosabb iszlamizációjának sötét napjaiban. Van-e ilyen sürgető lelki szükségünk arra a kivonulásra, nagy exodusra, amivel a bűn világától szakíttatunk el? Akarod-e ezt? Ennek a szellemi összecsapásnak nagy háborúja nemcsak keresztyénvezetőinknek szívében kell eldőlnie a Krisztus győzelme és megtartatásunk javára, hanem a saját szívedben is!

* Mit akarsz, hogy cselekedjem veled, - kérdezi most tőled az Úr Jézus Krisztus.

Vigyázz, mit válaszolsz, mert súg az ördög, ne azt mond, amit ő súg, hogy mondjál, vágyjál és tegyél! Azt mond végre, ami a te saját igazán szabad, Krisztus által megszabadított akaratodnak akarnia kell és akarhat! Akarhatod a kegyelemet, a bűnbocsánatot, a fiúságot és az örök üdvösséget! Ez az Isten akarata, hogy te is üdvözülj! Legyen belső lényeddé az Isten igaz igéje, mond és cselekedd az Úr beszédét! Légy eggyé az Isten Igéjével! Akard, amit az Isten akar!

Egyszer egy gyermekzsúron a játszó gyermekek szabadságot kaptak azt tenni, amit akarnak. Egy idő után kisomfordált a vendéglátó kis fia és megkérdezte:

* Anyu, meddig kell azt csinálni, amit akarunk?

Testvéreim! Hogy lehetséges az, hogy még a kisgyermekek is bölcsebbek nálunknál, hiszen ők nagyon hamar felismerik, hogy semmi jóhoz nem vezet az, ha ki vagyunk szolgáltatva a saját, beszűkült, régi, ördög által befolyásolható megromlott akaratunknak. Ezzel gondolunk, azt, amit akarunk. Ezzel látjuk jónak azt, amit akarunk, tesszük azt, amit akarunk és akkor, amikor akarjuk. Minden az én, vagy sokkal inkább az ördögi „ő”, vagy „az” körül forog.

* Meddig?

Meddig ez az Istentől elszakadt akarat, amit Isten úgy mutatott meg Jeremiásnak, hogy elásatta vele a saját bőrövét, majd egy idő után kiásatta azt. A feltett kérdésre a válasz az, hogy az Istentől elszakadt akarat szavatossága az elásásig, az eltemetésig tart! Az el, meg kiásott öv megrohadt, semmivé lett. Ilyen a saját akaratunk öve, az önmagunk felövezése.[[15]](#footnote-15) Ilyen a mi akaratunk öve, amivel mi kötjük magunkat Istenhez. Csak arra jó, hogy a megfeszített Krisztussal együtt eltemessék! Ennél az elmúlásra szánt bőrövnél jobb és erősebb övre van szükségünk, mint a saját bőrünk! Ezt ígéri meg Krisztus Péternek, de nemcsak neki, hanem nekünk is! Más övez fel téged, - mondja az Úr! Szentlélek hozta el ezt a „Más”, azaz Krisztus általi felövezést! Akkor az a Péter felismerte, amit a középkor egy teológusa így fogalmazott meg:

* Uram, akarom, amit Te akarsz, ahogyan Te akarod; akarom, ameddig Te akarod!”

Mindig akkor fordul meg egy nép, egy gyülekezet, egy ember sorsa, ha ezt fölismeri. Ez a radikális változás alapja. A saját akaratom, illetve az ördög akarata körül forgó lét, önimádat és bálványimádás, ördögi bálványt imádó istentisztelet. Övet kell cserélnünk! Az új övvel való felövezésünket Jézus maga ígéri meg és Ő ezt véghez is viszi. Így érkeztünk vissza a természetellenes megtérés alapgondolatához, a megfeszített Krisztussal való azonosulásunkhoz és egységünkhöz!

Mikor történik meg ez a MÁS általi felövezés? Amikor megöregszem. De mikor öregszem meg? Az öregség nem évjárat, ahogy az ifjúság sem az. Az ifjúság a testi vitézkedés hiábavaló ideje! Akkor öregszem meg, amikor már nem én vagyok a fontos. Ameddig valaki úgy cselekszik, hogy minden tettével csak önző hasznát keresve (Filippi 2: 4) azt bizonyítja, hogy még mindig ő a fontos, mindenki más, csak utána jöhet, még az Isten is, addig, még ha számos évei és ráncai vannak is, semmi köze az Úr általi bölcs és érett öregséghez, addig csak zöld fülű ifjú, saját „keresztyén önmaga” bohóca és az Úr szégyene!

Akkor öregszem meg, amikor Krisztus szerint gondolkodom. Akkor vagyok öreg, ha mindenekelőtt Jézus Krisztus lesz az első és a fontos, aki oly módon teljesen Más, mint mi, hogy mégis egészen ugyanolyan, mint mi. Ő bűnné lett[[16]](#footnote-16) bűn nélkül, bűnt nem ismerve lett utálttá és elhagyottá[[17]](#footnote-17) értünk az átok fáján.[[18]](#footnote-18) Tégy engem e béreses szolgádhoz hasonlóvá! Kimerem-e mondani Istennek és Atyámnak?

A Péter öreg keze már bizonytalan remegő kéz, támaszra, vezetésre szoruló kéz. Tapogatózó, ölelésre nyitott, imára emelt, kolduló, keresztre feszített kapaszkodó kéz. A magukat megadók felemelt keze. Gyámoltalan kéz, hasonlóképpen a lába is; imbolygó, megrogyó láb, többé már nem rohangál ide-oda.

A Krisztus általi felövezésnek célja van:

Elvinni oda, ahova nem akarok menni. Hova nem akarok elmenni? A halálba; abba a halálba, ami megdicsőíti az Istent. Nemcsak a hallelujázás dicsőíti Istent, hanem a meghalás is, a megfeszített Krisztussal együtt való meghalásom.

Egyetlen esélyem, ha Krisztus egészen magához övez, annyira, hogy eggyé válhassak Vele most és mindörökké, az Ő halálában és feltámadásában egyaránt![[19]](#footnote-19) Ámen.

**Áldás**: „Azért, amiképpen vettétek a Krisztus Jézust, az Urat, [akképpen] járjatok Ő benne, Meggyökerezvén és tovább épülvén Ő benne, és megerősödvén a hitben, amiképpen [arra] taníttattatok, bővölködvén abban hálaadással. Meglássátok, hogy senki ne legyen, aki bennetek zsákmányt vet a bölcselkedés és üres csalás által, mely emberek rendelése szerint, a világ elemi tanításai szerint, és nem a Krisztus szerint való: Mert Ő benne lakozik az istenségnek egész teljessége testileg, És [ti] Ő benne vagytok bételjesedve, aki feje minden fejedelemségnek és hatalmasságnak; Akiben körül is metéltettetek kéz nélkül való körülmetéléssel, levetkezvén az érzéki bűnök testét a Krisztus körülmetélésében; Eltemettetvén Ő vele együtt a keresztségben, akiben egyetemben fel is támasztattatok az Isten erejébe vetett hit által, aki feltámasztá Őt a halálból. És titeket, kik holtak valátok a bűnökben és a ti testeteknek körülmetéletlenségében, megelevenített együtt Ő vele, megbocsátván minden bűnötöket, Az által, hogy eltörölte a parancsolatokban ellenünk szóló kézírást, amely ellenünkre volt nekünk, és azt eltette az útból, odaszegezvén azt a keresztfára; Lefegyverezvén a fejedelemségeket és a hatalmasságokat, őket bátran mutogatta, diadalt vévén rajtuk abban.” Kol 2:6-15.

1. Fussatok ki Babilonból (…)! Jer 50: 8. Vö.: Leomlott, leomlott a nagy Babilon, és lett ördögöknek lakhelyévé, minden tisztátalan léleknek tömlöcévé, és minden tisztátalan és gyűlölséges madárnak tömlöcévé. Mert az ő paráznasága haragjának borából ivott valamennyi nép, és a földnek királyai ő vele paráználkodtak, és a földnek kalmárai az ő dobzódásának erejéből meggazdagodtak. És hallék más szózatot a mennyből, amely ezt mondja vala: Fussatok ki belőle én népem, hogy ne legyetek részesek az ő bűneiben, és ne kapjatok az ő csapásaiból: Mert az ő bűnei az égig hatottak, és megemlékezett az Isten az ő gonoszságairól. Jel 18: 2 – 5. [↑](#footnote-ref-1)
2. Benjámin fiai, fussatok ki Jeruzsálemből (..)! Jer 6: 1. Vö,:   És az ő holttesteik [feküsznek] ama nagy városnak utcáin, amely lélek szerint Szodomának és Egyiptomnak hívatik, ahol a mi Urunk is megfeszíttetett. Jel 11: 8. [↑](#footnote-ref-2)
3. ἔρχομαι (erkhomai) 1) jön, megy, eljön, elmegy, megérkezik 2) történik, bekövetkezik, kerül, jut [↑](#footnote-ref-3)
4. Igaz beszéd ez és teljes elfogadásra méltó, hogy Krisztus Jézus azért jött e világra, hogy megtartsa a bűnösöket, akik közül első vagyok én. De azért könyörült rajtam, hogy Jézus Krisztus bennem mutassa meg legelőbb a teljes hosszútűrését, példa gyanánt azoknak, akik hiendenek ő benne az örök életre. 1Tim 1:15 – 16. [↑](#footnote-ref-4)
5. Saul pedig – még fenyegetéstől és öldökléstől lihegve az Úr tanítványai ellen – elment a főpaphoz, és leveleket kért tőle Damaszkuszba a zsinagógákhoz, hogy ha talál némelyeket, akik ezt az utat követik, akár férfiakat, akár nőket, megkötözve Jeruzsálembe vihesse őket. ApCsel 9: 1 – 2. Uram, sokaktól hallottam e férfi felől, hogy mennyi rosszat tett a te szentjeid ellen Jeruzsálemben, és itt is felhatalmazása van a főpapoktól, hogy mindazokat megkötözze, akik a te nevedet segítségül hívják. ApCsel 9: 13 – 14. [↑](#footnote-ref-5)
6. „De amelyek nekem [egykor] nyereségek valának, azokat a Krisztusért kárnak ítéltem. Sőt annak felette [most] is kárnak ítélek mindent az én Uram, Jézus Krisztus ismeretének gazdagsága miatt: akiért mindent kárba veszni hagytam és szemétnek ítélek, hogy a Krisztust megnyerjem, (…).” Fil 3: 7-8. [↑](#footnote-ref-6)
7. Luk 15: 31. [↑](#footnote-ref-7)
8. 1Tim 2:4. [↑](#footnote-ref-8)
9. Megharagvék azért a sárkány az asszonyra, és elméne, hogy hadakozzék egyebekkel az ő magvából valókkal, az Isten parancsolatainak megőrzőivel, és akiknél vala a Jézus Krisztus bizonyságtétele. Jel 12: 17. [↑](#footnote-ref-9)
10. „Nem ember az Isten, hogy hazudjék és nem embernek fia, hogy megváltozzék. Mond-e ő valamit, hogy meg ne tenné? Ígér-e valamit, hogy azt ne teljesítené?” 4Móz 23:19 [↑](#footnote-ref-10)
11. Íme, én teremtettem a kovácsot, aki a parazsat éleszti és fegyvert készít mestersége szerint: és én teremtém a pusztítót is a vesztésre! Ézs 54: 16. [↑](#footnote-ref-11)
12. 2Ján 1:7. [↑](#footnote-ref-12)
13. Tudom a te dolgaidat és nyomorúságodat és szegénységedet (de gazdag vagy), és azoknak káromkodását, akik azt mondják, hogy ők zsidók, és nem azok, hanem a ***Sátán zsinagógája***. Jel 2: 9. [↑](#footnote-ref-13)
14. Róma 7: 25b [↑](#footnote-ref-14)
15. Bizony, bizony mondom neked, amikor ifjabb valál, felövezéd magadat, és oda mégy vala, ahova akarád; mikor pedig megöregszel, kinyújtod a te kezedet és más övez fel téged, és oda visz, ahová nem akarod. Ezt pedig azért mondá, hogy jelentse, milyen halállal dicsőíti majd meg az Istent. És ezt mondván, szóla neki: Kövess engem! Ján 21:18 – 19. [↑](#footnote-ref-15)
16. Mert azt, aki bűnt nem ismert, bűnné tette értünk, hogy mi Isten igazsága legyünk ő benne. 2Kor 5:21 [↑](#footnote-ref-16)
17. Ézsaiás 53. [↑](#footnote-ref-17)
18. Mert akik törvény cselekedeteiből vannak, átok alatt vannak; minthogy meg van írva: Átkozott minden, aki meg nem marad mindazokban, amik megírattak a törvény könyvében, hogy azokat cselekedje. Gal 3:10; Krisztus váltott meg minket a törvény átkától, átokká levén értünk; mert meg van írva: Átkozott minden, aki fán függ: Hogy az Ábrahám áldása Krisztus Jézusban legyen a pogányokon, hogy a Lélek ígéretét elnyerjük hit által. Gal 3:13-14. [↑](#footnote-ref-18)
19. „Eltemettettünk azért ő vele együtt a keresztség által a halálba: hogy miképpen feltámasztatott Krisztus a halálból az Atyának dicsősége által, azonképpen mi is új életben járjunk. Mert ha az ő halálának hasonlatossága szerint vele eggyé lettünk, bizonyára feltámadásáé szerint is [azok] leszünk. Tudván azt, hogy a mi ó emberünk ő vele megfeszíttetett, hogy megerőtelenüljön a bűnnek teste, hogy ezután ne szolgáljunk a bűnnek: Mert aki meghalt, felszabadult a bűn alól. Hogyha pedig meghaltunk Krisztussal, hisszük, hogy élünk is ő vele. Róm 6:4-8. [↑](#footnote-ref-19)